LECTURA BIBLICĂ ÎN CULTUL BISERICII

*Toată Scriptura este insuflată de Dumnezeu şi de folos spre învăţătură, spre mustrare,*

*spre îndreptare, spre înţelepţirea cea întru dreptate (2 Tim 3:16)*

Sfânta Scriptură a influenţat profund lumea, fiind o neîntrecută carte de îndrumare sufletească, de îndemn spre pietate, spre iubire de Dumnezeu şi de oameni, spre agonisirea păcii interioare şi a arvunei bucuriei veşnice. Sfântul Ioan Gură de Aur ne spune că este foarte important ca printre preocupările creştinilor de zi cu zi să se numere şi aceea de a citi din Scriptură.

Sfânta Scriptură, având origine divină, nu poate fi citită ca oricare altă carte. Ea impune o reculegere şi o pregătire specială, atât trupească cât şi sufletească. Sfântul Ioan insistă pe curăţirea spirituală şi menţionează:„*Nu putem să dobândim un câştig mare din lectura Sfintei Scripturi dacă nu ne-am curăţit mai întâi sufletul*” (*Omilia 1, 3 la Ioan*). Creştinul care citeşte cu credinţă, smerenie şi evlavie Sfânta Scriptură stă de vorbă cu Însuşi Dumnezeu.

Tradiția lecturilor din Sf. Scriptură face de asemenea parte din misiunea Bisericii de a învăța pe oameni Cuvântului lui Dumnezeu, spre „a nu rătăci”, conform poruncii lui Hristos care a zis: „C*ercetaţi Scripturile, că socotiţi că în ele aveţi viaţă veşnică. Şi acelea sunt care mărturisesc despre Mine*” (*Ioan 5, 39*).

În cadrul Sfintei Liturghii, Sfânta Evanghelie este purtată în procesiune, cu lumini, tămâie şi cântări şi abia apoi se citeşte, ca dintr-o scrisoare de mare preţ. Cele mai citite cărți sunt cele patru Evanghelii şi Epistolele apostolice. Sfânta Evanghelie este citită public în timpul Sfintei Liturghii atât în zilele de duminică, cât și în zilele de sărbătoare, în Utrenia duminicală și în timpul alte slujbe, după cum este stabilit de **lecționar** *(carte bisericească conținând textele Evangheliei și ale Apostolului, aranjate în ordinea în care sunt citite în decursul anului)*. Rânduiala pericopelor evanghelice și a Apostolului din timpul Sf. Liturghii duminicale constituie o parte importantă din misiunea catehetică a Bisericii; având o legătură internă între ele. Preotul slujitor are datoria să călăuzească pe credincioşi, explicându-le Sfânta Scriptură, pentru a evita multe erezii şi păcate care îşi au originea atât în necunoaşterea cuprinsului Sfintei Scripturi, cât, mai ales, în greşita ei interpretare.

Prin sărbătorile, posturile, diferitele pomeniri şi slujbele bisericeşti, care se succed şi revin într-o anumită ordine în fiecare zi şi în fiecare an, credincioşii retrăiesc momentele importante din viața şi activitatea Mântuitorului, precum şi din întreaga istorie sfântă a mântuirii. Ca mijloc de comemorare a vieții şi a activității răscumpărătoare a Mântuitorului, anul bisericesc ortodox are în centrul său sărbătoarea Sfintelor Paşti şi se poate împărți în trei mari faze sau perioade:

1. Perioada **Triodului** (perioada prepascală) ține de la *Duminica Vameşului şi a Fariseului* (cu trei săptămâni înainte de începutul postului Paştilor) până la *Duminica Paştilor* (10 săptămâni).
2. Perioada **Penticostarului** (perioada pascală) ține de la *Duminica Paştilor* până la *Duminica I-a după Rusalii (a Tuturor Sfinților)* (8 săptămâni).
3. Perioada **Octoihului** (perioada postpascală) ține tot restul anului, de la sfârşitul perioadei Penticostarului până la începutul perioadei Triodului.

Fiindcă mântuirea depinde de împlinirea poruncilor dumnezeieşti iar acestea sunt cuprinse în Sfânta Scriptură, Biserica Ortodoxă stabileşte ordinea în care se citesc cele patru Evanghelii şi scrierile Apostolilor (Actele Apostolilor și diferitele epistole, excluzând Apocalipsa), contribuind astfel la creşterea spirituală şi morală a credincioşilor, necesară pentru mântuire.